周秀實以近多讀書少對棋有詩及之因以寄
作者：王洋
朝代：宋

paragraphs: 識情變易須臾期，躁動未得安無爲。
幽思傷神靜生苦，游藝且復招僧棋。
棋中趣味亦何有，勝負紛紛翻覆手。
分排事外雜窺圖，得失坐中分好醜。
要須忘年在書史，不出空齋見千里。
昏塵積習要揩磨，晚學未應談至理。
終當謝遣惠子琴，不挂一弦存五音。
日損其半思慮盡，此道孰知無古今。